Rebríček (rod)

Rebríček () je rod rastlín ktorý zastupuje trváce byliny z čeľade astrovité (Asteraceae). Taxonomicky je tento rod radený do tribusu Anthemideae v podčeľadi astrovaté (Asteroideae). Jeho prirodzený areál zahŕňa mierne a subtropické oblasti severnej pologule.

 Opis 
Rod rebríček zastupuje trváce, riedko až husto chlpaté, vzácne lysé byliny alebo polokry. Podzemok je plazivý alebo skrátený, niekedy s krátko vystúpavými nadzemnými výbežkami. Byľ je vzpriamená alebo krátko vystúpavá, jednoduchá alebo rozkonárená spravidla iba v hornej časti, listnatá.

Listy sú striedavé, sediace alebo v dolnej časti byle stopkaté. Čepeľ je celistvá až 1 – 3-krát perovito strihaná, úkrojky sú vajcovito kopijovité až čiarkovité.

Úbory sú lúčovité, stopkaté, drobné až stredne veľké, väčšinou v riedkych až hustých chocholíkoch. Zákrov je pologuľovitý, vajcovitý alebo takmer valcovitý, viacradový. Zákrovné listene sú škridlicovito sa prekrývajúce, vonkajšie zákrovné listene sú podlhovasté až kopijovité, kratšie ako vnútorné listene, s blanitým lemom a väčšinou s vystupujúcou strednou žilou. Lôžko úboru je ploché alebo mierne vypuklé až kužeľovité, plievkaté. Lúčovité kvety sú piestikovité. Rúrkovité kvety sú obojpohlavné, korunná rúrka je na báze mierne vypuklá. Lúčovité i rúrkovité kvety sú rovnakej farby, biele alebo žlté, menej často ružové.

Plodmi z lúčovitých i rúrkovitých kvetov sú rovnaké, nápadne sploštené nažky, na vrchole uťaté, hladké, holé, s dvomi postrannými rebrami, bez chocholca.

 Rozšírenie 
Druhy rodu rebríček sú pôvodne rozšírené v celej Eurázii, severnej Afrike, Severnej Amerike (druhotne aj inde), v tropickom, subtropickom a teplejšom miernom pásme. Centrom diverzity je východné Stredomorie a Predná Ázia.

 Význam a využitie 
Takmer všetky druhy sú vzhľadom na obsahové látky predmetom záujmu ako liečivé alebo potenciálne vo farmácii využiteľné rastliny. Obsahujú silicu, glykozidické horčiny, triesloviny a flavonoidy.

 Druhy a poddruhy vyskytujúce sa na Slovensku 
V prirodzenom prostredí z rodu rebríček na Slovensku rastú tieto druhy a poddruhy:
 Rebríček bertrámový (Achillea ptarmica) 
 Rebríček hrebenatý (Achillea ochroleuca) 
 Rebríček jemnolistý (Achillea crithmifolia) 
 Rebríček kopcový (Achillea collina) 
 Rebríček lúčny (Achillea pratensis) 
 Rebríček obyčajný (Achillea millefolium) 
 Rebríček obyčajný pravý (Achillea millefolium subsp. millefolium)
 Rebríček obyčajný alpínsky (Achillea millefolium subsp. sudetica) 
 Rebríček oddialený (Achillea distans) 
 Rebríček panónsky (Achillea pannonica) 
 Rebríček slezinníkolistý (Achillea aspleniifolia) 
 Rebríček štetinatý (Achillea setacea) 
 Rebríček túžobníkový (Achillea filipendulina)  – iba pestovaný
 Rebríček vznešený (Achillea nobilis) 

 Zoznam druhov 
V rámci rodu eviduje databáza semenných rastlín POWO tieto súčasné druhy a krížence:

 Referencie 

 Iné projekty 

Kategória:Flóra na Slovensku
Kategória:Astrovité
Kategória:Astrovaté

Kategória:Liečivé rastliny